Diari Oficial de la Generalitat Valenciana


Sumari del DOGV 2818, del 03-09-1996 (1996/839105)

RESOLUCIÓ de 20 de maig de 1996, del director general de Justícia de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la Fundación Jorge Alió para la Prevención de la Ceguera.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2818

Data del DOGV
:   03-09-1996

Secció del DOGV
:   ALTRES DISPOSICIONS

Número del document
:   1996/839105


Data del document
:   20-05-1996

Organisme emissor
:   Conselleria de Presidència

Tipus de document
:   Resolució

RESOLUCIó de 20 de maig de 1996, del director general de Justícia de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la Fundación Jorge Alió para la Prevención de la Ceguera.   
Vist l'expedient iniciat a instàncies del Sr. Luís Corno Caparrós, com a secretari de la fundació de referència, i d'acord amb els següents  
Fets  
1. Per escriptura pública de data 12 de març de 1996, atorgada davant el notari del Col·legi de València Sr. Abelardo Lloret Rives, amb el número 486 de protocol, compareixen el Sr. Jorge Luciano Alió Sanz, la Sra. Mª del Rosario López Iglesias, el Sr. José Mª Ruiz Moreno i el Sr. Luis Corno Caparrós, que intervenen en el seu nom i dret i, a més, el Sr. Alió en nom i representació dels seus fills, menors d'edat, Mª del Carmen Alió del Barrio i Jorge Alió del Barrio i la mercantil de nacionalitat espanyola Instituto Oftalmológico de Alicante, SL, representada per a aquest acte pel Sr. Jorge Alió Sanz en qualitat d'administrador únic i facultat especialment per acord de la Junta General, de data 11 de març de 1996.  
2. És voluntat expressa dels compareixents citats la constitució d'una fundació amb la denominació de Fundación Jorge Alió para la Prevención de la Ceguera.  
3. Segons l'article 2.1 dels estatuts, la finalitat de la fundació és el foment de la investigació, la docència, l'assistència medicoquirúrgica en tots els camps de l'oftalmologia i les àrees afins, que es relacionen directament o indirecta amb aquesta àrea de coneixement i vagen encaminades a la prevenció i el tractament de la ceguesa.   
4. A tenor del que disposa l'article 2.2 dels estatuts modificats en l'escriptura d'elevació a públic d'acords socials de modificació d'estatuts per addició, atorgada davant el notari del Col·legi de València Sr. Abelardo Lloret Rives, amb data 10 de maig de 1996 i número de protocol 892, tindran la condició de beneficiaris de la Fundación Jorge Alió para la Prevención de la Ceguera:  
- Totes aquelles persones que tinguen la necessitat de rebre assistència medicoquirúrgica en qualsevol camp de l'oftalmologia i àrees afins, com ara l'optometria i altres, i manquen de mitjans econòmics per a la seu atenció.  
- Totes aquelles persones que es troben cursant o hagen conclòs estudis universitaris en el camp de l'oftalmologia i àrees afins, com ara l'optometria i altres, i que es troben efectuant o vagen a efectuar projectes i/o treballs d'investigació científica, adreçats a la prevenció i el tractament de la ceguesa o defectes en la visió.  
- Totes aquelles persones que realitzen o vagen a realitzar activitats de docència en les àrees anteriorment indicades.  
5. La dotació inicial prevista en l'apartat II de l'acta fundacional està constituïda per diners en metàl·lic en la quantitat d'un milió de pessetes (1.000.000 PTA), ingressades a nom de la fundació en l'entitat bancària Barclays, oficina principal d'Alacant.  
Així mateix, la mercantil Instituto Oftalmológico de Alicante, SL, aporta a la fundació cinc-centes mil pessetes (500.000 PTA), per a la constitució de dues beques d'investigació o assistència en l'àrea científica per a la prevenció de la ceguesa que es concediran en l'exercici de 1996, ingressades en l'entitat esmentada a nom de la fundació.  
6. Segons els articles 5, 6.5 i 7.1 dels estatuts fundacionals i apartats II i IV de l'acta fundacional, l'administració i el govern de la Fundación Jorge Alió correspondrà al Patronat, el qual estarà integrat per una junta general i una junta de govern.  
La Junta General del Patronat és l'òrgan superior de govern i administració de la fundació, i li correspon l'exercici de les funcions i facultats d'aquesta, sense més limitació que les previstes en la llei.  
La Junta de Govern del Patronat estarà constituïda per un president, un vicepresident, un secretari i un nombre màxim de deu vocals. A les reunions de la Junta de Govern podran assistir, amb veu però sense vot, els directors dels centres, i /o secció dependents de la fundació.  
Tindran la consideració de membres de la Junta General del Patronat, els següents:  
- Els patrons fundadors. Són patrons fundadors:   
a) El doctor i catedràtic d'Oftalmologia, Sr. Jorge Luciano Alió Sanz.  
b) Sra. Maria del Rosario López Iglesias.  
c) Sra. María del Carmen i Sr. Jorge Alió del Barrio.  
d) La societat mercantil Instituto Oftalmológico de Alicante, SL.  
e) La societat mercantil en formació Instituto Oftalmológico Internacional, SL.  
f) El Dr. José María Ruiz Moreno.  
- Els patrons ordinaris. Seran totes aquelles persones i/o entitats que una vegada constituïda la fundació, pels seus mèrits personals i dedicació a aquesta i a la consecució de les seues finalitats, siguen declarats com a tals per acord de la Junta General del Patronat, a proposta de la Junta de Govern, o d'un terç dels seus membres.  
- Els patrons honorífics o institucionals. Seran aquelles persones o entitats designades com a tals per acord de la Junta General del Patronat, a proposta de la Junta de Govern, que tinguen càrrecs representatius d'entitats públiques, o privades de reconegut prestigi. Els patrons honorífics ho seran durant el temps, i en funció de la seua permanència en l'exercici de les funcions representatives en aquestes. En tot cas, seran patrons honorífics:  
- El rector de la Universitat d'Alacant.  
- El degà de la Facultat de Medicina de la Universitat d'Alacant.  
- El president del Col·legi de Metges d'Alacant.  
- El president de la Societat Espanyola d'Oftalmologia.  
- El president de la Societat d'Oftalmologia de la Comunitat Valenciana.  
- El president de la Societat Oftalmològica del Sudest.  
- El president de la Societat Oftalmològica Universitària d'Alacant.  
- El director del col·legi Espíritu Santo de l'ONCE.  
- El bisbe de la diòcesi d'Oriola-Alacant.  
La condició de patró és purament honorària, i no origina el dret a percebre cap dieta o retribució, tret de les despeses de viatge i gestions que calga realitzar per a la consecució de les finalitats de la fundació. El pagament d'aquestes despeses i la concreció del seu import serà efectuat per la Junta de Govern del Patronat, amb la justificació prèvia d'aquestes.  
L'exercici de les funcions que es deriven de la condició de patró és personalíssim i no serà susceptible de delegació ni transmissió, llevat dels supòsits de patrons honorífics o institucionals. En qualsevol supòsit, la delegació només podrà verificar-se mitjançant comunicació prèvia, fefaent i especial per a cada Junta del Patronat, notificada al president, i solament a favor d'una persona que reunesca, prèviament, la condició de patró.  
La condició de patró s'extingirà per defunció, per acord exprés de la Junta General, mitjançant votació secreta, i en els supòsits previstos en l'article 16.2 de la Llei 30/1994, de 24 de novembre.  
Són patrons fundadors els següents:  
El Sr. Jorge Luciano Alió Sanz, la Sra. María del Rosario López Iglesias, la societat mercantil Instituto Oftalmológico de Alicante, SL, la societat mercantil en formació Instituto Oftalmológico Internacional, SL, el Dr. José María Ruiz Moreno, la Sra. María del Carmen i el Sr. Jorge Alió del Barrio.  
Els nomenats, presents en aquest acte, i la mercantil representada mitjançant un representant, accepten el nomenament.  
D'acord amb les previsions estatutàries, els compareixents constituïts en Junta General del Patronat, adopten per unanimitat l'acord de designació dels membres de la Junta de Govern del Patronat, la qual estarà integrada per les persones següents:  
President: Sr. Jorge Luciano Alió Sanz.  
Vicepresident: Sr. José María Ruiz Moreno.  
Secretari: Sr. Luis Corno Caparrós.  
Les persones designades com a membres de la Junta de Govern accepten formalment el seu nomenament.  
7. La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
1. La Constitució recull en el títol I, capítol II, secció II, article 34, el dret de fundació per a finalitats d'interès general.  
2. L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
3. Examinades les finalitats de la fundació, la dotació i les aportacions efectivament realitzades es consideren d'interès general, i aquella inicialment suficient per a la inscripció, de conformitat amb el que estableix l'article 11.b) del Decret 60/95, de 18 d'abril, de Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
4. La carta fundacional i els estatuts continguts en l'escriptura pública de 12 de març de 1996, modificats per escriptura pública de 10 de maig de 1996, reuneixen els requisits bàsics dels articles 8 i 9 de la Llei 30/94, de 24 de novembre, per la qual la fundació pot ser reconeguda tenint en compte la finalitat que persegueix segons l'article 2 dels seus estatuts.  
5. L'expedient ha estat tramitat per la Direcció General de Justícia de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 44/96, de 25 de març, del Govern Valencià, pel qual s'aproven el Reglament Orgànic i Funcional de la Presidència de la Generalitat i de la Conselleria de Presidència, i el Decret 5/96, de 25 de març, del president de la Generalitat, pel qual s'assignen competències a la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, d'acord amb el que s'estableix en la disposició addicional primera del Decret 44/96, de 25 de març.  
Vista la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, el Decret 60/95, de 18 d'abril, del Govern Valencià, i l'Ordre de 19 de gener de la Conselleria d'Administració Pública, per la qual s'estableix la data d'inici de les activitats del Registre i Protectorat de Fundacions de la Comunitat Valenciana, resolc:  
Primer  
Inscriure com a fundació la denominada Fundación Jorge Alió para la Prevención de la Ceguera, al Registre de Fundacions de la Comunitat Valenciana, amb el número 89 (A), i domicili a Alacant, avinguda de Dénia núm. 111 d'Alacant.  
Segon  
Confiar el govern de la fundació al Patronat determinat en l'escriptura fundacional.  
Notifiqueu aquesta resolució, i advertiu que contra aquesta, que no esgota la via administrativa, podrà presentar-se recurs ordinari davant aquest mateix òrgan o davant el conseller de Presidència, en el termini d'un mes, comptador des de la data de la notificació, de conformitat amb allò que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 20 de maig de 1996.- El director general de Justícia: Eloy Velasco NúÑez.